text: যতদিন পৃথিবী থাকবে লেখনিতে ততদিন লিখনিতে বেঁচে থাকবে কবি নূরুল হুদা - CoxsbazarNEWS.Com - CBNCoxsbazarNEWS.Com – CBN
  প্রকাশ: ৬ অক্টোবর, ২০১৮ ১০:৩৬
  কক্সবাজার সাহিত্য একাডেমী সাহিত্য সভায় বক্তাগণ বলেছেন, যতদিন পৃথিবী থাকবে ততদিন কবি মুহম্মদ নূরুল হুদা তাঁর লিখনির মাধ্যমে বেঁচে থাকবে। ভবিষ্যৎ প্রজন্মকে হাত ধরে নিয়ে যাবে সুদূর ভবিষ্যতে। তাঁর সৃষ্টিশীল লেখনি ভবিষ্যতে বর্তমান সমাজের একটি চিত্র ফুটিয়ে তুলবে। চিন্তাশীল গবেষকদেরকে তাঁর লেখনি বিভিন্ন তথ্য-উপাত্থ দিয়ে সাহায্য করবে।
  কক্সবাজার সাহিত্য একাডেমীর ৪৩১তম সাহিত্য সভায় কবি মুহম্মদ নূরুল হুদার ৬৯তম জন্মজয়ন্তী পালন উপলক্ষে আয়োজিত অনুষ্ঠানে বক্তাগণ এসব কথা বলেন।
  একাডেমীর সভাপতি মুহম্মদ নূরুল ইসলামের সভাপতিত্বে অনুষ্ঠিত কবি মুহম্মদ নূরুল হুদার জন্মজয়ন্তীর অনুষ্ঠানে লিখিত প্রবন্ধ পাঠ করেন একাডেমীর নির্বাহী সদস্য কল্লোল দে চৌধুরী।
  সভায় বক্তাগণ আরো বলেন, কবি মুহম্মদ নূরুল হুদা সেই বাল্যকাল থেকেই একজন মেধাবী শিক্ষার্থী হিসেবে প্রতিটি ক্ষেত্রে তাঁর মেধার সাক্ষর রেখেছেন। তিনি কবিতা ছাড়াও কথা সাহিত্যে বিশিষ অবদান রেখেছেন। তার লিখিত উপন্যাসসমূহে কবির জন্মস্থানের চারপাশের নিখুঁত বর্ণনা রয়েছে। আর মাধ্যমে হাজার বছর পরে কবির জন্মস্থানের একটি চমৎকার চিত্র পাওয়া যাবে।
  বক্তাগণ বলেন, কবি মুহম্মদ নূরুল হুদা তাঁর 'শুক্লা শকুনতলা' কাব্যগ্রন্থে সনেট রচনা করে দৃষ্টান্ত স্থাপন করেছেন।
  বক্তাগণ বলেন, কবি মুহম্মদ নূরল হুদাই সাহসী কণ্ঠে বলতে পেরেছেন,
  "যতদূর বাংলাভাষা ততদূর এই বাংলাদেশ
  দরিয়ানগরে জন্ম, পৃথিবীর সর্বপ্রান্ত আমার স্বদেশ'।
  বক্তাগণ আরো বলেন, ১৯৭২ সালে কবির প্রথম কাব্য গ্রন্থ 'শোণিতে সমুদ্রপাত' দিয়ে শুরু করে কবি মুহম্মদ নূরুল হুদার প্রকাশিত বইয়ের সংখ্যা বর্তমানে তাঁর বয়সের দ্বিগুণেরও বেশি। এর মধ্যে কবির ৬০ বছরের কবিতাগ্রন্থও রয়েছে।
  বক্তাগণ বলেন, কবি লেখনির মাধ্যমে তাঁর স্বরূপ সম্পর্কে আমাদেরকে স্পষ্ট ধারণ দিয়েছেন। তিনি লিখেছেন এভাবে
  আমরা তামাটে জাতি, আমরা এসেছি।" এর মাধ্যমেই কবি মুহম্মদ নূরুল হুদা নিজেকে চিনিয়েছেন।
  কবি মুহম্মদ নূরুল হুদার জীবনালেখ্য নিয়ে আলোচনা করেন একাডেমীর স্থায়ী পরিষদের চেয়ারম্যান কবি সুলতান আহমেদ, স্থায়ী পরিষদ সদস্য গবেষক নূরুল আজিজ চৌধুরী, একাডেমীর অর্থ সম্পাদক কবি মোহাম্মদ আমিরুদ্দীন, একাডেমীর নির্বাহী কমিটির সদস্য কক্সবাজার সরকারি বালিকা উচ্চ বিদ্যালয়ের সিনিয়র শিক্ষক গল্পকার সোহেল ইকবাল, কবি মোহাম্মদ বেলাল-উল-ইসলাম সাগর ও সাংস্কৃতিক কর্মী শম্ভুনাথ ভট্টাচার্য।
  পরে কবি সুলতান আহমেদ, নুরুল আজিজ চৌধুরী, সোহেল ইকবাল, মোহাম্মদ আমিরুদ্দীন, মোহাম্মদ বেলাল উল-ইসলাম সাগর, শম্ভুনাথ ভট্টাচার্য প্রমুখ কবিতা পাঠ করেন।
  একাডেমীর ৪৩২তম সাহিত্য সভা ১২ অক্টোবর
  কক্সবাজার সাহিত্য একাডেমীর ৪৩২তম সাহিত্য সভা আগামী ১২ অক্টোবর (শুক্রবার) বিকাল ৪টায় একাডেমীর এন্ডারসন রোডস্থ অস্থায়ী কার্যালয় অনুষ্ঠিত হবে। সভায় কবি গোলাম মোস্তফার জীবনালেখ্য নিয়ে আলোচনা করা হবে।
  অনুষ্ঠানে একাডেমীর সংশ্লিষ্ট সকলসহ জেলার কবি-সাহিত্যিক, সাহিত্যামোদি, সাহিত্যানুরাগী, চিন্তাশীল গবেষক, বুদ্ধিজীবীসহ কবি মুহম্মদ নূরুল হুদা প্রেমি, অনুরাগী, শুভানুধ্যায়ীদেরকে উপস্থিত থাকার জন্য একাডেমীর সভাপতি মুহম্মদ নূরুল ইসলাম ও সাধারণ সম্পাদক কবি রুহুল কাদের বাবুল অনুরোধ জানিয়েছেন।